માટીનાં રમકડાઓમાં ગાડાં, પૈડાં, હોડીઓ, પ્રાણીઓ, પશુ-પંખી અને માનવ-આકૃતિઓ, વળી વાનર, ગેંડો, આખલો, બકરાનું માથું, કૂતરાં, બળદો, એસીરિયન પ્રજાના જેવું દાઢી સાથેનું માથું, મિસરનું જૂનું મમી, આફ્રિકાનો ગોરીલો, નાના-મોટા શંકુ આકારના મણકા, કાનનાં એરિંગો, બોરદામણી, શતરંજનાં પ્યાદાં, રોજિંદા વપરાશનાં મોટા નાનાં, મધ્યમ નાનાં, સાવ નાનાં સાદાં અને ચિત્રમય વાસણોવાળી મોટી કોઠીઓ, માટલાં તેમજ સાદા ઘડા, લોટા, થાળીઓ, વાડકા, પવાલાં, મોટાં નાનાં ઢોચકાં, સાદા ચૈડવા, ઘણાં કાણાંવાળા નળા, ચિત્રિત નાની મોટી બરણીઓ કે જેમાં ભૌમિતિક તથા વનસ્પતિ, પશુ, પંખીની આકૃતિઓના સુશોભનો જોવા મળે છે. આ ઉપરાંત માટીની ગોફણના ગોળા, દડા તેમજ નાની મોટી ચોરસ અને લંબગોળ પેટી, આંગળીમાંથી પકડી દૂર સુધી ફેંકીને જાનવરોને મારી શકાય તેવા ખાંચાવાળા દડા, સ્લિંગ બૉલ્સ વગેરે મળેલાં છે. એ ઉપરાંત લાલ તથા કાળાં વાસણો પણ મળેલાં છે.